BJCเบนเข็มเปิดร้านขายยา
เสี่ยเจริญควงแขนคุณหญิงวรรณาเก็บ BJC เพิ่มคนละ 10 ล้านหุ้น ราคาหุ้นร่วงชวดซื้อแฟมิลี่มาร์ทในไทย เบนเข็มทำร้านยาแทน คุยสหรัฐญี่ปุ่น
28 ส.ค. 2555

เสี่ยเจริญควงแขนคุณหญิงวรรณาเก็บ BJC เพิ่มคนละ 10 ล้านหุ้น ราคาหุ้นร่วงชวดซื้อแฟมิลี่มาร์ทในไทย เบนเข็มทำร้านยาแทน คุยสหรัฐญี่ปุ่น
นายอัศวิน เตชะเจริญวิกุล กรรมการผู้จัดการ บริษัท เบอร์ลี่ ยุคเกอร์ (BJC) ปฏิเสธที่จะตอบคำถามเรื่อง นายเจริญ สิริวัฒนภักดี และ น.ส.วรรณา สิริวัฒนภักดี ได้ซื้อหุ้น BJC รายละ 10 ล้านหุ้น ใน 39.50 บาท/หุ้น โดยเป็นการซื้อผ่าน Ever Best Enterpries และทำรายการเมื่อวันที่ 22 ส.ค.ที่ผ่านมา 
นอกจากนี้ ตลาดหลักทรัพย์ไม่ได้สอบถามบริษัทให้ชี้แจงถึงสาเหตุที่ทำให้ราคาหุ้น BJC ปรับตัวขึ้นแรง
อย่างไรก็ตาม นายอัศวิน ยอมรับว่า BJC คงไม่ชนะการประมูลซื้อบริหารร้านแฟมิลี่มาร์ทในประเทศไทย เพราะมีจุดอ่อนขาดประสบการณ์ทางด้านบริหารร้านค้าสะดวกซื้อ ทั้งที่มีจุดแข็งทางด้านการเป็นผู้ผลิตและจำหน่ายสินค้าอุปโภคบริโภคที่มียอดขายระดับ 1 หมื่นล้านบาทต่อปี 
“ยากที่เราจะชนะได้ เพราะเป็นน้องใหม่ในธุรกิจนี้ ซึ่งมีหลายปัจจัยเวลาที่เขาจะเลือกคู่ แต่บริษัทยังคงให้ความสำคัญกับธุรกิจค้าปลีกอยู่เพราะจะทำให้บริษัทมีความมั่นคงและครบวงจรในการทำธุรกิจ โดยมองว่าการเป็นเพียงซัพพลายเออร์นั้น จะต้องเสียค่าธรรมเนียมเวลานำสินค้าไปวางจำหน่าย หรือแม้แต่การจัดโปรโมชันก็ต้องแบ่งให้กับร้านค้า” นายอัศวิน กล่าว 
ดังนั้น การมีร้านค้าเองยังเป็นเรื่องที่บริษัทให้ความสนใจอยู่ แต่ยอมรับว่าเปิดเองเป็นเรื่องยาก แต่แผนขณะนี้คงจะทำในรูปแบบของร้านขายยาและเครื่องสำอาง ซึ่งเจรจากับเจ้าของแบรนด์ในสหรัฐ ญี่ปุ่นถึงความร่วมมือระหว่างกันอยู่ คาดว่าเบื้องต้นจะเปิด 5-10 สาขา ส่วนข่าวที่ว่า BJC จะไปซื้อแม็คโคร ประเทศไทย นั้นไม่เป็นความจริง 
ขณะเดียวกันบริษัทอยู่ระหว่างการเจรจาซื้อกิจการศูนย์กระจายสินค้าในประเทศเวียดนาม มูลค่า 1,000-3,000 ล้านบาท คาดว่าจะได้ข้อสรุปภายในไตรมาส 3 นี้ ซึ่งจะทำให้ BJC เป็นศูนย์กระจายสินค้าทางด้านอุปโภคบริโภคที่มีขนาดใหญ่อันดับ 1 ในประเทศเวียดนาม และจะดันให้รายได้จากเวียดนามขยับขึ้นเป็น 5,000 ล้านบาทต่อปี จาก 2,000 ล้านบาท ในระดับปัจจุบัน 
นายอัศวิน กล่าวถึงยอดขายในช่วงครึ่งแรกของปีนี้อยู่ที่ 1.82 หมื่นล้านบาท เติบโต 19.1% น้อยกว่าที่คาดไว้ ส่วนไตรมาส 3 ยังไปได้ดีอยู่ คาดว่าทั้งปีจะโตระดับ 15%